
Στις 11 Σεπτέμβρη θα ακουστεί το πρώτο κουδούνι της σχολικής χρονιάς. Τα σχολεία θα αρχίσουν και μαζί με αυτά θα αρχίσει μια νέα πραγματικότητα για χιλιάδες παιδιά που φέτος ξεκινούν για πρώτη φορά το σχολείο. Η αμηχανία και το άγχος είναι μεγάλο τόσο για τα ίδια τα παιδιά όσο και για τους γονείς τους που καλούνται να τα αφήσουν από τη ζεστή αγκαλιά τους εμπιστεύοντας τα στην αγκαλιά των νηπιαγωγών και των δασκάλων τους.  
Η είσοδος των παιδιών στην σχολική κοινότητα σηματοδοτεί και την είσοδο τους στο κόσμο των  «μεγάλων». Για πρώτη φορά το παιδί φεύγει από την οικογένεια και εισέρχεται σε ένα κόσμο που θα πρέπει πλέον το ίδιο να φροντίζει για τον εαυτό του και να αναλάβει ευθύνες που θα το βοηθήσουν να ωριμάσει και να αυτονομηθεί. 
Αυτή η νέα κατάσταση είναι γεμάτη προκλήσεις αλλά και γεμάτη άγχος και αγωνία.  Οι γονείς αγωνιούν για την  προσαρμογή του παιδιού τους σε αυτό το νέο πλαίσιο αλλά και πως αυτό θα ανταπεξέλθει στις απαιτήσεις του. Αυτό που χρειάζεται να επιδείξουν αυτή την τόσο σημαντική στιγμή οι γονείς είναι ψυχραιμία και ηρεμία. Ο πανικός είναι κακός σύμβουλος και πολλές φορές μεταδίδεται στα παιδιά ενισχύοντας το δικό τους άγχος.  

Για ομαλή μετάβαση και προσαρμογή είναι σημαντικό να έχει γίνει μία σωστή προετοιμασία. Πολλές φορές βοηθάει να έχουν επισκεφθεί το σχολείο μαζί με το παιδί τους πολύ πριν ξεκινήσει αυτό δίνοντας του έτσι τη δυνατότητα να εξοικειωθεί με το νέο περιβάλλον. Είναι σημαντικό να το φέρουν σε επαφή με άλλα παιδιά που επίσης ξεκινούν για πρώτη φορά το σχολείο  προσφέροντας του έτσι την δυνατότητα να μοιραστεί τις αγωνίες και τα άγχη του. Καλό είναι οι γονείς να μιλούν για το σχολείο με θετικά σχόλια εστιάζοντας όχι μόνο στο διάβασμα αλλά και στα πράγματα που θα μάθει, στους φίλους που θα κάνει, στις εκδρομές που θα πηγαίνει. Αυτό δε σημαίνει ότι θα πρέπει να εξιδανικεύσουν το σχολείο αντίθετα θα πρέπει να είναι ρεαλιστικοί  ενημερώνοντας το για αυτά που θα συναντήσει ξεκινώντας το σχολείο. Αρκετά βοηθητικό είναι να μοιραστούν με το παιδί τους τις δικές τους εμπειρίες από το σχολείο, τις ευχάριστες στιγμές που πέρασαν τα αστεία που κάνανε. Τέλος γονείς και παιδιά μπορούν μαζί να προμηθευτούν τα απαραίτητα για το σχολείο δίνοντας τη δυνατότητα στα παιδιά να επιλέξουν τα ίδια τη τσάντα και τα τετράδια τους. Σε αυτή τη σημαντική στιγμή θυμηθείτε ότι σπουδαίο ρόλο παίζει η επιβράβευση και η ενθάρρυνση του παιδιού. Ακολουθώντας τα παραπάνω βήματα είναι σίγουρο ότι τα παιδιά θα έχουν μια καλή και ομαλή προσαρμογή στο σχολείο. 

